text: Arbejdsløs chauffør frygter for fremtiden
  30 marts 2016 kl. 17.00
  Lastbiler der kan køre uden at det kræver en chauffør bag rattet, er på vej til Danmark. Dermed kan det blive endnu mere vanskeligt at finde et job i branchen.
  Jack Rømer har tidligere arbejdet som lastbilchauffør og er ikke særlig begejstret for de forsøg, der lige nu bliver foretaget med lastbiler, der kan køre uden at det kræver en chauffør.
  Chaufføren fra Kruså har været arbejdsløs det seneste års tid og frygter nu, at det bliver mere end vanskeligt at finde et job i branchen igen.
  -Det er jo en dårlig ide, fordi der vil ikke være så meget arbejde. For de store vognmænd  er det jo selvfølgelig en fordel, de sparer jo chauffører, siger Jack Rømer til TV SYD.
  Lastbilerne der idag bl.a. kørte igennem TV SYDs sendeområde, er en del af et forsøg, der kaldes platooning. Her kører delvis automatiserede lastbiler i konvojer. Det sparer på lastbilernes brændstofforbrug og forurener mindre.
  Hvis det står til transportbranchen, så bliver de selvkørende lastbiler en realitet indenfor 5 til 10 år.
  